O propunere a Ministerului Transporturilor aduce schimbări majore pentru pasagerii bolnavi care vor să meargă cu trenul
Ministerul Transporturilor a publicat în dezbatere publică un proiect de Ordonanță a Guvernului pentru modificarea și completarea unor acte normative din domeniul feroviar. Proiectul vine cu mai multe schimbări – de la cine poate călători gratuit, până la prevederi legate de transportul bicicletelor. Ministerul propune modificarea unui alineat din Regulamentul privind transportul pe căile ferate din România, iar ”persoanele care, din cauză de boală, pun în pericol sănătatea celorlalți călători” nu vor mai putea călători cu trenul. O prevedere similară este în vigoare în prezent, însă persoanele bolnave puteau călători dacă plăteau rezervarea întregului compartiment. CFR Călători precizează, marți, că noua prevedere ține cont de reglementările europene și se va aplica de către toți operatorii de transport pe calea ferată, potrivit News.ro.